
	НАСЛОВ НА ИНФОРМАЦИЈА и СОДРЖИНА:

	Информација за спроведување обуки за развој на дигитални вештини
Согласно член 26-а став (1) алинеја 4 од Законот за организација и работа на органите на државната управа, Министерството за дигитална трансформација е надлежно за вршење на работите што се однесуваат на организирањето и спроведувањето обуки за дигитални вештини.
Во органите на државната управа се утврдени значителни предизвици во управувањето и спроведувањето на ИКТ-проекти во сите фази од проектниот циклус. Проектите често не се засноваат на соодветна анализа на потребите, јасно утврдени цели и реална процена на потребните финансиски и човечки ресурси.
При изработката на техничките спецификации не секогаш се земаат предвид постојните информациски системи, нивната архитектура и можностите за интеграција и интероперабилност. Тоа може да доведе до набавка на некомпатибилни решенија, несоодветни или небезбедни конфигурации, дуплирање на постојните функционалности и нерационално користење на јавните средства.
Дополнителен предизвик претставува недостигот од стручен кадар кој може соодветно да ја следи реализацијата на ИКТ-проектите, да управува со ризиците и да провери дали испорачаните производи, услуги и софтверски решенија ги исполнуваат утврдените функционални, технички, безбедносни и квалитативни барања.
Имајќи ги предвид овие потреби, Министерството ја подготви проектната апликација „EU Digital and Media Acquis Harmonisation and Digital Transformation Skills Development“, за која е обезбедено финансирање од Европската Унија преку Инструментот за претпристапна помош – ИПА.
Проектот успешно ја помина постапката за јавна набавка, избран е изведувач и неговата реализација е започната. Една од клучните активности во рамките на проектот е спроведување обуки за дигитални вештини за 140 административни службеници. Обуките ќе се реализираат преку Факултетот за информатички науки и компјутерско инженерство – ФИНКИ при Универзитетот „Св. Кирил и Методиј“ во Скопје, како еден од партнерите од страна на изведувачот.
Програмата ќе има практична ориентација и ќе се спроведува комбинирано, првенствено со физичко присуство а во случај на оправдана спреченост и онлајн настава. Реализацијата е предвидена во периодот од септември 2026 до мај 2027 година. По завршување на обуките, сите материјали ќе бидат сопственост на МДТ и истите ќе се објават на системот за управување со учење на Министерството за јавна администрација и системот за управување со учење на Министерството за дигитална трансформација. 
Целта на обуките е да се создаде јадро на обучени административни службеници кои ќе можат активно и стручно да учествуваат во целиот циклус на дигиталните проекти – од нивното програмирање и подготовка, преку спроведувањето и контролата на квалитетот, до прифаќањето, користењето и одржувањето на испорачаните системи и услуги.
Структура на обуките
Обуките ќе се спроведуваат во три последователни делови, при што учесниците ќе треба да ги исполнат обврските предвидени во секој од нив.
1. Општи обуки за стекнување основни знаења
Во првиот дел сите учесници ќе следат општи и основни обуки, преку кои ќе ги стекнат потребните знаења и вештини за следење на посебниот, специјализиран дел од програмата.
Општите обуки ќе опфатат:
· основи на програмирање на клиентска страна;
· основи на програмирање на серверска страна;
· основи на проектен менаџмент;
· основи на компјутерски мрежи;
· основи на компјутерска и сајбер безбедност;
· основи на континуирана интеграција и испорака;
· основи на администрација на системи; и
· основи на тестирање софтвер.
2. Посебни специјализирани обуки
По завршувањето на општиот дел, учесниците ќе се распределат во посебни групи и ќе следат специјализирани обуки, согласно нивните работни задачи, претходни знаења, интереси и потребите на институциите во кои се вработени.
Предвидени се следните специјализирани области:
Мрежи и сајбер безбедност
Обуките од оваа област ќе опфатат заштита на компјутерските системи и мрежи, управување со ранливости, контрола на пристап, користење заштитни ѕидови, воспоставување безбедни мрежни врски, анализа на системски записи и препознавање безбедносни инциденти.
Учесниците ќе стекнат и практични знаења за конфигурирање и одржување локални мрежи, користење мрежни сервиси, заштита на безжичните мрежи и дијагностицирање мрежни проблеми.
Континуирана интеграција, испорака и администрација на системи
Оваа област ќе ги опфати современите процеси за развој, тестирање и испорака на софтвер, автоматизацијата на работните процеси, управувањето со верзии на код и користењето контејнерски технологии.
Обуките ќе вклучат и управување со корисници, системски ресурси, мрежни сервиси, резервни копии, виртуелизација, безбедносни политики и одржување на серверски и клиентски системи.
Програмирање на клиентска и серверска страна
Во оваа област учесниците ќе стекнат знаења за развој на веб-апликации, креирање кориснички интерфејси, обработка и прикажување податоци, комуникација со серверски апликации и работа со бази на податоци.
Обуките ќе опфатат и развој на веб-сервиси и програмски интерфејси, што е особено важно за интеграција на информациските системи и размена на податоци меѓу институциите.
Софтверски квалитет, тестирање и употребливост
Обуките ќе бидат насочени кон планирање и спроведување тестирање на софтверските решенија, изработка на тест-сценарија, идентификување и следење дефекти и проверка дали испорачаното решение ги исполнува барањата од техничката спецификација.
Дополнително ќе се обработуваат принципите на дизајн на разбирливи, пристапни и едноставни кориснички интерфејси, како и методите за оценување на нивната употребливост.
Изборните курсеви се избираат според моделот за остручување на кандидатите за дадена подобласт, т.е. модул. 
За модулот Мрежи и cyber безбедност, изборните курсеви кои треба да се совладаат се: Cyber безбедност и Компјутерски мрежи.
За модулот Континуирана интеграција и испорака и администрација на системи изборните курсеви кои треба да се совладаат се: Континуирана интеграција и испорака и Администрација на системи
За модулот Развивање на клиентска и серверска страна (Full-stack развивач) изборните курсеви кои треба да се совладаат се: Програмирање на клиентска страна и Програмирање на серверска страна и работа со бази на податоци.
За модулот Употребливост на софтвер и тестирање изборните курсеви кои треба да се совладаат се: Софтверски квалитет и тестирање и Употребливи интерфејси и евалуација 
3. Обуки за дигиталните системи и процеси во јавниот сектор
Во третиот дел учесниците ќе следат обуки поврзани со националните дигитални системи, хоризонталните платформи и други теми од значење за дигиталната трансформација на јавниот сектор.
Национален портал за е-услуги
Учесниците ќе се запознаат со улогата и функционалностите на Националниот портал за е-услуги, како и со процесот на креирање, објавување и управување со електронски услуги.
Посебно внимание ќе биде посветено на дизајнот на услуги ориентирани кон граѓаните и на примената на начелото „само еднаш“, според кое граѓаните и компаниите не треба повторно да доставуваат податоци што институциите веќе ги поседуваат.
Платформа за интероперабилност и развој на веб-сервиси
Обуката ќе ја опфати Платформата за интероперабилност како централен механизам за безбедна, стандардизирана и контролирана размена на податоци меѓу институциите.
Учесниците ќе се запознаат со начинот на развивање, објавување и користење веб-сервиси, дефинирањето на податоците што се разменуваат, условите за пристап, следливоста и одговорноста при користењето на сервисите.
Ќе бидат опфатени и правната, организациската, семантичката и техничката интероперабилност, имајќи предвид дека успешната размена на податоци не зависи само од техничкото поврзување, туку и од усогласени процедури, јасни надлежности и соодветна правна основа.
Централен регистар на население
Учесниците ќе се запознаат со улогата на Централниот регистар на население во обезбедувањето електронски услуги и размената на податоци меѓу институциите.
Обуката ќе ги опфати начинот на пристап и користење на податоците, обврските на институциите и примената на принципот „само еднаш“.
Национален портал за отворени податоци
Обуката ќе ги опфати обврските на институциите за идентификување, подготовка, ажурирање и објавување податочни сетови во отворен и машински читлив формат.
Учесниците ќе стекнат практични знаења за подготовка на податоци и метаподатоци, нивно објавување на порталот и обезбедување на нивниот квалитет, точност и ажурност.
Ќе се обработуваат и прашањата поврзани со заштитата на личните податоци, класифицираните информации, авторските права и другите ограничувања што треба да се земат предвид при објавувањето податоци.
Електронско управување со документи
Учесниците ќе се запознаат со планирањето и уредувањето на внатрешните процедури во системот за електронско управување со документи.
Преку практична работа ќе се обработуваат креирањето работни процеси, определувањето чекори, одговорни лица, рокови, статуси и известувања, со цел поефикасно управување со документи, предмети и задачи.
Избор на учесници
Органите на државната управа ќе имаат приоритет и можат да достават номинации за учество на административни службеници, земајќи ги предвид нивните работни задачи, претходните знаења, мотивацијата и можноста стекнатите знаења практично да ги применат во институцијата.
По добивањето и разгледувањето на сите номинации, доколку останат слободни места во рамките на предвидениот број од 140 учесници, Министерството за дигитална трансформација ќе објави јавен повик преку кој за учество ќе можат да се пријават и други вработени во јавниот сектор.

Органите на државната управа треба да обезбедат услови за активно и редовно учество на номинираните лица во обуките. Ова е особено важно имајќи предвид дека проектот предвидува индикатор на успешност според кој најмалку 75% од учесниците треба успешно да ја завршат програмата, вклучително и завршниот проект што ќе се изработува во последната фаза од обуките. 

